<classify> ZAIDI ya wanafunzi 8,000 walioomba kujiunga na masomo ya elimu ya juu katika vyuo vikuu viwili vya serikali wamechaguliwa huku wengine walioomba vyuo zaidi ya kimoja wakisubiriwa kuthibitisha chuo kipi watakwenda. Vyuo hivyo ni Chuo Kikuu cha Dar es Salaam UDSM na Chuo Kikuu cha Dodoma UDOM. Taarifa iliyotolewa na Kurugenzi ya Shahada za awali UDSM, inasema kuwa kati ya wanafunzi zaidi ya 50,000 walioomba nafasi za kujiunga chuoni hapo, 4,994 wamepata na kutakiwa kuripoti chuoni hapo Oktoba 26, mwaka huu. Alisema wanafunzi hao 4,994 waliochaguliwa kujiunga kwenye programu mbalimbali za shahada ya kwanza chuoni kwa mwaka wa masomo 20192020 wametakiwa kufika chuoni hapo tarehe hiyo iliyotaja endapo wameona majina yao kwenye orodha. Siku hiyo itakuwa ya orientation na Oktoba 28 ratiba za masomo zitaanza rasmi, alisema. Alisema japo idadi hiyo itaongezeka baada ya wanafunzi waliopata chuo zaidi ya kimoja kuthibitisha kujiunga na chuo hicho. Hata hivyo UDSM hivi sasa ina uwezo wa kudahili wanafunzi 12,000 kwa mwaka. Kwa upande wa Chuo cha UDOM, Ofisa habari chuoni hapo Beatrice Baltazary alisema waliopata nafasi chuoni hapo ni 3,400 kati ya zaidi ya 55,000 waliomba.Alisema wengine 7,500 wameomba chuo zaidi ya kimoja hivyo wanasubiriwa kuthibitisha kama watapenda kujiunga UDOM. Julai Mwaka huu dirisha la udahili lilifunguliwa rasmi kwa wanafunzi waliomaliza kidato cha sita mwaka huu, na wale ambao walimaliza miaka ya nyuma ambao wamependa kujiendeleza wenye sifa zinazohitajika. UDSM ni chuo kikongwe tokea kilipoanza hivi sasa kina miaka 58, wakati UDOM Kilianza mwaka 2007 na kwa sasa kina miaka 12. UDOM mpaka sasa kina uwezo wa kudahili wanafunzi 29,000 lakini lengo lao kwa siku za baadaye ni kudahili wanafunzi 40,000. Wiki iliyopita Tume ya Vyuo Vikuu Tanzania TCU ilitangaza kuwa udahili kwa awamu ya kwanza katika taasisi za elimu ya juu kwa mwaka wa masomo 201920 umekamilika huku ikiwataka wanafunzi waliodahiliwa chuo zaidi ya kimoja kuthibitisha udahili wao katika chuo kimoja ifikapo Agosti 29, mwaka huu. Mpaka sasa majina ya waombaji waliochaguliwa katika awamu ya kwanza yameshatangazwa na vyuo husika. Udahili wa awamu ya pili kwa wale waliokosa nafasi kwa sababu mbalimbali utafanyika kuanzia Agosti 21 hadi 29, mwaka huu.  <topic>: kitaifa 